3 दिनी राष्ट्रीय कृषि मेला आज से नई तकनीक को जानेंगे किसान
कल 26 दिसंबर से राजधानी रायपुर में प्रारंभ हो रहे 3 दिवसीय राष्ट्रीय कृषि मेले की तैयारियां लगभग पूर्ण हो चुकी है। कृषि मंत्री बृजमोहन ने मेला स्थल की तैयारियों को अंतिम रुप दिया।
मुख्यमंत्री डा. रमन सिंह कल दोपहर 12 बजे यहां ग्राम जोरा के नजदीक स्थित शासकीय कृषि महाविद्यालय के सभागार में इस मेले का शुभारंभ करेंगे। कृषि मंत्री अग्रवाल शुभारंभ समारोह की अध्यक्षता करेंगे। सांसद रमेश बैस, खाद्य एवं नागरिक आपूर्ति मंत्री पुन्नूलाल मोहले,सहकारिता मंत्री दयाल दास बघेल, कृषि एवं जल संसाधन विभाग के संसदीय सचिव तोखनलाल साहू, विधायक श्रीचंद सुन्दरानी, विशिष्ट अतिथि होंगे। अग्रवाल ने कहा कि इस मेले के पीछे हमारा एक ही ध्येय है कि ज्यादा से ज्यादा किसान यहाँ पहुंचकर लाभान्वित हो। पाठशाला के सत्रों में हिस्सा ले और खेती-किसानी से जुड़ीं अपनी समस्या का निदान प्राप्त करते हुए कृषि की आधुनिक तकनीक को किसान जाने।
किसान पाठशाला में रोज बैठेंगे पांच हजार किसान
किसान पाठशाला में रोजाना लगभग 5 हजार किसान बैठेंगे और विशेषज्ञों से मार्गदर्शन प्राप्त करेंगे। प्रतिदिन लगभग 15 से 20 हज़ार किसानों के आने की संभावना है। साथ ही ज्यादा से ज्यादा किसानों को यहाँ पहुंचने की अपील भी उन्होंने की है। मेले की भव्यता और यहां के स्टालों में देश की विभिन्न प्रतिष्ठित कंपनियों के रखे गये आधुनिक कृषि यंत्रों आदि को देखने रायपुरवासी भी इस मेले में उपस्थिति दर्ज कराएंगे।
hin_Deva hin_Deva hin_Deva hin_Deva hin_Deva